Kan Mayo 21, 1967, an grupo nagmartsa pasiring kuta sa Palasyo Malankanyang ta pirit huhuroton na si Ferdinand Marcos magbaba sa pwesto ta mayo man daa natatawan solusyon an pagtios, pagkawarang daga kan mga dukha asin an pagaapi kan mga Amerikano na tinutugot kan presidente na mangyari.. Armado sana nin mga sundang, may mga anting-anting saklay sa liog, an grupo na nagbibilang mga 400 na indibidwal asin nakabadong uniporme na asul may kapang pula-giyaw an kolor, sinda nagmartsa pasiring sa Palasyo Malakanyang. An Konstabularyo binagat sinda sa Taft Avenue,  armado nin mga M-16 na badil. An grupo dinaluso an nagbabagat sainda asin sinda pinagpa-asakasakan. Sinasabing 33 an natigpo asin 47 an nalugadan o erido sa mga myembro kan kulto. An mga dai naano, kabali si de los Santos, pinagaresto sa kargong sedisyon, alagad si de los Santos idiniretso sa Ospital Mental ta may pagkalapong daa. Igwang mga report na nagadan sa laog kan ospital ta pigbaranog, alagad, an mga suportador nagsasabi na buhay siya asin nagadan na toninong sa edad na 80 sa Nueva Vizcaya.